**Pressemeddelelse**

**Sorø Kommune**

**Den 12. oktober 2016**

**Biblo & Bus(littera)tur**

*Hvorfor var Holberg så glad for Tersløsegaard? Hvad var det, Lise Nørgaard var så utilfreds med under sit ophold på Sorø Husholdningsskole? Og hvordan gik det med den unge Herman Bang på Sorø Akademi? Tag med på Biblo & Bus(littera)tur og hør om de kendte forfatteres ophold i Sorø.*

Hop på (littera)turbussen lørdag d. 12. november og kom med ud på en inspirerende tur gennem det litterære landskab i og omkring Sorø. Første stoppested er Ludvig Holbergs hjemlige rammer på Tersløsegård, hvor foreviser på stedet, Allan Aistrup, tager imod med fortællinger om Holbergs liv og omfangsrige virke.

Fra Tersløsegaards idylliske omgivelser går turen videre til den forhenværende Sorø Husholdningsskole, hvor den unge Lise Nørgaard efter eget udsagn blev påtvunget ”et skrækkeligt ophold”. Vi hører om den unge Lises ophold på skolen og får en smagsprøve på, hvad en moderne fagskole kan frembringe i form af en let frokost. Det sidste litterære stoppested på ruten er Sorø Akademi. Her står Biblioteksleder Mia Sørup klar til at fortælle om en af skolens kendte elever, Herman Bang, og hans farverige liv og forfatterskab.

Biblo & Bus(littera)tur er det sidste af i alt fire arrangementer under konceptet Biblo på udebane – et nyt tiltag, der skal bringe litteraturen ud af biblioteket og ud i naturen og byrummet. Projektet har fået støtte af Slots- og Kulturstyrelsen samt Cumulis kulturpulje.

Biblo & Bus(littera)tur finder sted lørdag d. 12. november kl. 10.00 -15.00**.** Arrangementet koster 60 kr. og inkluderer en let frokost. Billetter kan købes på Sorø og Dianalund Bibliotek.

Læs mere om programmet her: <https://www.soroebib.dk/arrangementer/voksne/biblo-buslitteratur>

**For yderligere information om projektet kontakt: Biblioteksleder Mia Sørup: 22 56 79 03**